PERUSTELUT

1.EHDOTUKSEN TAUSTA

1.1.Ehdotuksen perustelut ja tavoitteet

Maito- ja maitotuotemarkkinat ovat olleet pitkään vakavasti epätasapainossa. Maidon ja maitotuotteiden maailmanlaajuinen kysyntä laski vuoden 2015 aikana ennen kaikkea Venäjän tuontikiellon käyttöönoton ja jatkamisen sekä Kiinaan (maailman suurin maitotuotteiden tuoja) suuntautuvan viennin hiipumisen vuoksi. Samaan aikaan maidon tarjonta on yleisesti lisääntynyt tärkeimmillä viejäalueilla.

Maidon tuotanto kasvaa unionissa tasaisesti, koska unionissa on tehty investointeja maidontuotantokapasiteettiin maitokiintiöiden poistumisen ja maailmanmarkkinoiden keskipitkän aikavälin positiivisten näkymien vuoksi. Vuonna 2015 maidon toimitukset lisääntyivät unionissa 2,5 prosenttia, mikä on yhteenlaskettuna yli 3,5 miljoonaa tonnia raakamaitoa. Ylimääräiset tuotetut maitomäärät on jalostettava esimerkiksi voiksi ja rasvattomaksi maitojauheeksi, koska näitä tuotteita voidaan varastoida pitkään. Vuonna 2015 rasvattoman maitojauheen tuotanto lisääntyikin 8,1 prosenttia ja voin 4,7 prosenttia. AGRI-pääosaston arvion mukaan EU:n maidon toimitukset lisääntynevät vuonna 2016 vielä 1,4 prosenttia.

Tämän vuoksi voin ja rasvattoman maitojauheen hinnat laskivat unionissa vuosina 2014 ja 2015, ja rasvattoman maitojauheen hinnat laskivat julkisen intervention hinnan tasolle. Voin hinnat ovat edelleen julkisen intervention hinnan yläpuolella mutta suuntaus on laskeva.

Neuvoston asetuksen (EU) N:o 1370/2013 3 artiklassa vahvistetaan määrälliset rajoitukset, kun voin ja rasvattoman maitojauheen ostaminen tapahtuu kyseisen asetuksen 2 artiklassa tarkoitettuun kiinteään hintaan (50 000 tonnia voille ja 109 000 tonnia rasvattomalle maitojauheelle). Kun kyseiset rajat saavutetaan, ostamisen on tapahduttava enimmäisostohinnan määrittämiseksi tarjouskilpailumenettelyllä.

Komission delegoidussa asetuksessa (EU) 2015/1549 voin ja rasvattoman maitojauheen julkisen intervention alkua aikaistettiin vuonna 2016 poikkeuksellisena toimenpiteenä 1 päivään tammikuuta, jotta julkisen intervention mekanismi olisi maito- ja maitotuotealan markkinahäiriötilanteessa keskeytyksettä käytettävissä.

Komission delegoidulla asetuksella (EU) 2015/1549 vuodeksi 2016 (tammi-helmikuu 2016) avatulla julkisen intervention lisäjaksolla on tarjottu 54 522 tonnia rasvatonta maitojauhetta, mikä tarkoittaa puolta määrällisestä rajoituksesta, joka liittyy rasvattoman maitojauheen ostamiseen neuvoston asetuksessa (EU) N:o 1370/2013 vahvistettuun kiinteään hintaan.

Jotta maito- ja maitotuoteala voisi löytää uuden tasapainon nykyisessä vakavassa markkinatilanteessa ja jotta luottamus interventiomekanismien tehokkuuteen säilyisi, on asianmukaista muuttaa määrällisiä rajoituksia, jotka liittyvät voin ja rasvattoman maitojauheen ostamiseen kiinteään hintaan vuonna 2016.

Koska on mahdollista, että tämän asetuksen voimaantullessa on automaattisesti käynnistyvä tarjouskilpailumenettely jo alkanut, on tarpeen jättää ottamatta huomioon kyseisessä menettelyssä ostetut määrät, jottei niitä vähennetä uusista käytettävissä olevista enimmäismääristä.

Jotta voidaan varmistaa, että tässä asetuksessa säädetyt tilapäiset toimenpiteet vaikuttavat markkinoihin välittömästi ja edistävät hintojen vakautumista, tämän asetuksen olisi tultava voimaan sitä päivää seuraavana päivänä, jona se julkaistaan.